Avainsanat

Tiivistelmä



Avainsanat

1 Kumoamiskanne - Määräajan alkamisajankohta - Päivän, jona säädöksestä saadaan tieto, toissijaisuus - Julkaisemispäivä (EY:n perustamissopimuksen 173 artiklan 5 kohta) 2 Valtiontuki - Komission päätös, jossa on asetettu ehtoja sille, että erissä suoritettava tuki saadaan maksaa yritykselle - Ehtojen noudattamatta jättäminen - Komission suorittama tutkinta - Alustava vaihe ja kontradiktorinen vaihe - Komission velvollisuus aloittaa kontradiktorinen menettely - Vähäiset poikkeamat alkuperäisistä ehdoista - Komission johto- ja valvontavalta (EY:n perustamissopimuksen 92 artiklan 3 kohdan c alakohta ja 93 artiklan 2 kohta) 3 Valtiontuki - Kielto - Poikkeukset - Komission harkintavalta - Tuomioistuinvalvonnan rajat (EY:n perustamissopimuksen 92 artiklan 3 kohdan c alakohta, 93 artiklan 2 kohta ja 173 artikla)

Tiivistelmä

1 Kumoamiskanteen nostamisen määräaikaa koskevan perustamissopimuksen 173 artiklan viidennen kohdan sanamuodosta ilmenee, että päivä, jona säädöksestä saadaan tieto, on kanteen nostamista koskevan määräajan alkamispäivänä toissijainen säädöksen julkaisemis- tai tiedoksiantamispäivään verrattuna. Koska kantaja saattaa siten perustellusti uskoa, että päätös, josta se aikoo nostaa kumoamiskanteen, julkaistaan, erityisesti koska sillä poiketaan aikaisemmasta päätöksestä, joka oli julkaistu, ja koska päätöksen tekijä oli varmistanut sille tämän seikan, määräaika kanteen nostamiselle alkaa kulua julkaisemispäivästä. 2 Siitä, että päätöksessä, jolla erissä maksettava tuki on hyväksytty perustamissopimuksen 92 artiklan 3 kohdan c alakohdan perusteella, asetettua ehtoa ei noudateta, seuraa, että tuen myöhempien erien on oletettava olevan yhteismarkkinoille soveltumattomia. Tuen myöhempiä eriä ei siis saa maksaa, ellei komissio tee uutta päätöstä, jolla annetaan virallinen lupa poiketa ehdosta, jota ei ole noudatettu. Komission on tällaisessa tilanteessa tutkittava, voidaanko poikkeus myöntää, ja varmistuttava siitä, että tuen myöhemmät erät edelleen soveltuvat yhteismarkkinoille perustamissopimuksen 92 artiklan 3 kohdan c alakohdan mukaisesti. Jos komissio on tutkimuksen jälkeen vakuuttunut, etteivät tuen myöhemmät erät enää sovellu yhteismarkkinoille, tai jollei se pysty ratkaisemaan kaikkia niitä vaikeuksia, joita liittyy sen arvioimiseen, soveltuvatko tuen myöhemmät erät yhteismarkkinoille, sillä on velvollisuus hankkia kaikki tarpeelliset selvitykset ja tarpeen vaatiessa aloittaa tätä varten uudelleen 93 artiklan 2 kohdan mukainen menettely. Tämä toteamus pätee myös siinä tapauksessa, että komissio aikoo mennä aikaisemman päätöksensä ulkopuolelle. Jos silloin kun jotakin tuen hyväksymiselle asetetuista ehdoista ei ole noudatettu, kyseinen poikkeama ehdosta on suhteellisen pieni eikä komissio epäile sitä, etteikö kyseinen tuki edelleen soveltuisi yhteismarkkinoille, komissio voi tehdä tarvittavan poikkeamista koskevan päätöksen perustamissopimuksen 93 artiklan 2 kohdan mukaista menettelyä uudelleen aloittamatta. Tältä osin silloin kun kyse on jo periaatteessa hyväksytystä tuesta, joka maksetaan useana eränä melko pitkän ajan kuluessa ja joka liittyy uudelleenjärjestelysuunnitelmaan, jonka tulokset saavutetaan vasta joidenkin vuosien kuluttua, komissiolla on oltava tiettyä johto- ja valvontavaltaa tällaisen tuen täytäntöönpanon osalta erityisesti sen vuoksi, että se voisi ottaa huomioon muutokset, joita ei voitu ennakoida alkuperäistä päätöstä tehtäessä. Komissio voi siten mahdollisesti alkuperäisen päätöksen jälkeen ulkoisissa olosuhteissa tapahtuneiden muutosten johdosta muuttaa rakennemuutossuunnitelman toteuttamista koskevia ehtoja tai sitä, miten se valvoo suunnitelman toteutumista, aloittamatta uudelleen perustamissopimuksen 93 artiklan 2 kohdan mukaista menettelyä, jos tällaiset mukautukset eivät herätä epäilyjä kyseisen tuen soveltuvuudesta yhteismarkkinoille. 3 Perustamissopimuksen 92 artiklan 3 kohdan c alakohtaa ja 93 artiklan 2 kohtaa sovellettaessa komissiolla on laaja harkintavalta, jonka käyttäminen edellyttää taloudellisia ja yhteiskunnallisia arviointeja, jotka on tehtävä yhteisön näkökulmasta. Yhteisön tuomioistuinten on harjoittaessaan perustamissopimuksen 173 artiklassa tarkoitettua laillisuusvalvontaa tämän vuoksi rajoituttava tutkimaan, onko komissio ylittänyt harkintavaltaansa erottamattomasti liittyvät rajat vääristämällä tosiseikkoja tai arvioimalla näitä väärin taikka käyttänyt harkintavaltaansa väärin tai rikkonut menettelysääntöjä.